ผอ.สลากฯ ยันผลรางวัลที่1งวด1ก.พ.โปร่งใส
ผู้อำนวยการสำนักสลากฯยืนยันผลออกรางวัลที่ 1 โปร่งใส ถูกตามขั้นตอน แจงออกล่าช้าเพราะเจ้าหน้าที่ตื่นเต้น
1 ก.พ. 2559

ผู้อำนวยการสำนักสลากฯยืนยันผลออกรางวัลที่ 1 โปร่งใส ถูกตามขั้นตอน แจงออกล่าช้าเพราะเจ้าหน้าที่ตื่นเต้น
เมื่อวันที่ 1 ก.พ. พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า ผลการออกรางวัลที่ 1 งวดประจำวันที่ 1 ก.พ. 2559 เลข 927800 เป็นไปด้วยความโปร่งใสและถูกตามขั้นที่สำนักงานสลากฯ กำหนดไว้ แม้จะเกิดเหตุการณ์สะดุดระหว่างการออกรางวัลถึง 3 ครั้ง ส่งผลให้การออกรางวัลดังกล่าวล่าช้า แต่นายทรงพล สวาสดิ์ธรรม ผู้ว่าราชการจังหวัดสงขลา ในฐานะประธานการออกรางวัล ก็ใช้อำนาจการตัดสินใจได้ดำเนินการอย่างถูกต้อง 
ทั้งนี้ เหตุการณ์ที่เกิดขึ้นครั้งแรก คาดว่าจะเป็นการตื่นเต้นของเจ้าหน้าที่ที่หมุนวงล้อในหลักด้งกล่าว ที่ไม่ได้หมุนลูกบอลออกรางวัลให้สนิท จนทำให้ลูกบอลเปิดออกมา หรือเกิดจากการหมุนวงล้อที่อาจทำให้ลูกบอลเกิดการกระแทกจะปริออกมา โดยเหตุการณ์ยังไม่เห็นตัวเลข ทำให้ประธานการออกรางวัลจึงใช้อำนาจหมุนลูกบอลให้สนิทเพื่อดำเนินการออกรางวัลต่อ ส่วนเหตุการณ์ที่ 2 เกิดจากลูกบอลปิดไม่สนิท ส่งผลให้ตัวเลขหลุดออกมานั้น ประธานก็ได้สั่งการให้เจ้าหน้าที่นำลูกบอลทั้งหมดมาแสดงให้ประชาชนที่เข้ามาชมการออกรางวัลรับทราบทั้งหมด
ขณะที่ ครั้งที่ 3 เกิดขึ้นในจังหวะที่ลูกบอลทั้ง 6 หลักลงมาสู่ช่อง เพื่อรอนำมาร่วมในวงล้อในการออกรางวัลที่ 1 ซึ่งประธานเห็นว่ามีลูกบอล 1 ลูกปิดไม่สนิทจึงทำให้ปิดใหม่ เพื่อให้สามารถเข้าสู่กระบวนการออกรางวัลได้ต่อเนื่อง
อย่างไรก็ตาม หลังจากนี้สำนักงานสลากฯ จะจัดอบรมเจ้าหน้าที่หมุนวงล้อใหม่ เพื่อให้สามารถออกรางวัลได้อย่างมีประสิทธิภาพ โดยยืนยันว่าไม่จำเป็นต้องเปลึ่ยนอุปกรณ์ออกรางวัล เพราะอุปกรณ์ดังกล่าวมีความโปร่งใสและมีประสิทธิภาพอยู่แล้ว เนื่องจากการออกรางวัลในแต่ละครั้งจะมีผู้ทรงคุณวุฒิเข้ามาร่วมเป็นกรรมการออกรางวัล ที่ผลัดเปลี่ยนหมุนเวียนในแต่ละงวด